Prílohy:

1. Uznesenie vlády Slovenskej republiky č. 756 z 3. júla 2002
2. List generálneho prokurátora Slovenskej republiky zn. VI Gd 4112/02-51 z 1. októbra 2002
3. Uznesenie vlády Slovenskej republiky z 21. júla 1992 číslo 644 k návrhu na rozdelenie obcí 
    a určenie názvov novým obciam

.
UZNESENIE VLÁDY SLOVENSKEJ REPUBLIKY
č. 756
z 3. júla 2002

k návrhu riešenia vzťahov medzi mestom Kežmarok a obcou Ľubica

Číslo materiálu: 	5024/2002	
Predkladateľ:	minister vnútra a predseda Štatistického úradu SR	
Vláda
A.	schvaľuje
A.1.	návrh riešenia vzťahov medzi mestom Kežmarok a obcou Ľubica tak, že územie na ktorom leží sídlisko Juh sa stáva súčasťou územia mesta Kežmarok;
B.	ukladá
predsedovi Štatistického úradu SR
B.1.	upraviť počty obyvateľov mesta Kežmarok a obce Ľubica v súlade s usporiadaním územia, na ktorom leží časť sídliska Juh
	do 15 dní od vykonania zmien územia
prednostovi Krajského úradu v Prešove
B.2.	zabezpečiť usporiadanie územia, na ktorom leží časť sídliska Juh, podľa dohody o majetkovoprávnom usporiadaní medzi mestom Kežmarok a obcou Ľubica, podpísanej 22. januára 1992, v zmysle bodu A. 1 tohto uznesenia
	do 30. septembra 2002.
Vykonajú:	minister vnútra
predseda Štatistického úradu SR
prednosta Krajského úradu v Prešove
Na vedomie:	podpredseda vlády Ľ. Fogaš

GENERÁLNY PROKURÁTOR
SLOVENSKEJ REPUBLIKY
Milan HANZEL

Bratislava 1. októbra 2002
VI Gd 4112/02-51

Vážený pán minister,

	po preskúmaní a vyhodnotení podnetu obce Ľubica, ktorým podala na Generálnu prokuratúru Slovenskej republiky trestné oznámenie na predsedu vlády Slovenskej republiky, ministra vnútra Slovenskej republiky, predsedu Štatistického úradu Slovenskej republiky a ďalších členov vlády, ktorí rozhodli o prijatí uznesenia č. 756 na zasadnutí vlády konanom 3. júla 2002 sa javí, že vláda Slovenskej republiky nemala ústavné ani zákonné splnomocnenie rozhodnúť o tom, že územie, na ktorom leží sídlisko mesta Kežmarok Juh, sa stáva súčasťou územia mesta Kežmarok.

	Vláda Slovenskej republiky, ani iný štátny orgán nemá taktiež oprávnenie umožňujúce vynútiť uzavretie výmennej, či kúpnej zmluvy medzi obcami. Ide o výlučnú záležitosť obcí, pritom bez súhlasu obce Ľubica nie je možné dnes platný právny stav zmeniť.

	Vážený pán minister, na základe týchto skutočností dovoľujem si požiadať Vás, aby ste vláde Slovenskej republiky navrhli zrušenie uznesenia č. 756 prijatého na zasadnutí koncom 3. júla 2002.

	S úctou

								Milan H A N Z E L, v. r.

Vážený pán

Ivan Šimko
minister vnútra
Slovenskej republiky

B r a t i s l a v a

VLÁDA SLOVENSKEJ REPUBLIKY

Č. m.: 2496/1992 

UZNESENIE 
VLÁDY SLOVENSKEJ REPUBLIKY
z 21. júla 1992 číslo 644 
k návrhu na rozdelenie obcí a určenie názvov novým obciam

Vláda

A.	s ch v a ľ u j e

     rozdelenie obcí 
1. Liptovský Hrádok na obce Liptovský Hrádok a Liptovská Porúbka, 
2. Fiľakovo na obce Fiľakovo a Bulhary, 
3. Nitra na obce Nitra a Ivanka pri Nitre, 
4. Kežmarok na obce Kežmarok a Ľubica, 
5. Prečín na obce Prečín a Počarová, 
6. Moravany nad Váhom na obce Moravany nad Váhom a Ducové, 
7. Ostrov na obce Ostrov a Bašovce, 
8. Vrbové na obce Vrbové a Šípkové, 
9. Veľký Krtíš na obce Veľký Krtíš, Malý Krtíš, Veľké Straciny a Malé Straciny; 

B. u r č u j e 
1.	s účinnosťou od 1. septembra 1992 novým obciam názvy Liptovská Porúbka, Bulhary, Ivanka pri Nitre, Ľubica, Počarová, Ducové, Bašovce, Šípkové, Malý Krtíš, Malé Straciny a Veľké Straciny, 

2. že po rozdelení sa 
mesto Liptovský Hrádok člení na mestské časti 
a/ Dovalovo, b/ Liptovský Hrádok, c/ Liptovský Peter, 
mesto Nitra člení na mestské časti 
a/ Čermáň, b/ Diely, c/ Dolné Krškany, d/ Dražovce, e/ Horné Krškany, f/ Chrenová, g/ Janíkovce, h/ Klokočina, i/ Kynek, j/ Lužianky, k/ Mlynárce, l/ Párovské Háje, m/ Staré mesto, n/ Štitáre, o/ Zobor, 
mesto Kežmarok člení na mestské časti 
a/ Kežmarok, b/ Malý Slavkov, 
obec Prečín člení na časti obce 
a/ Prečín, b/ Zemianska Závada, 
obec Ostrov člení na časti obce 
a/ Malé Orvište, b/ Ostrov 

3. že mestá Fiľakovo, Vrbové a Veľký Krtíš sa nečlenia na mestské časti; obce Liptovská Porúbka, Bulhary, Ivanka pri Nitre, Ľubica, Počarová, Moravany nad Váhom, Ducové, Bašovce, Šípkové, Malý Krtíš, Malé Straciny, Veľké Straciny sa nečlenia na časti obce; 

C. u k l a d á
1. prednostovi Okresného úradu v Liptovskom Mikuláši, prednostovi Okresného úradu v Lučenci, prednostovi Okresného úradu v Nitre, prednostovi Okresného úradu v Poprade, prednostovi Okresného úradu v Považskej Bystrici, prednostovi Okresného úradu v Trnave a prednostovi Okresného úradu vo Veľkom Krtíši 
zabezpečiť vykonanie zmeny územia obcí uvedených v časti A tohto uznesenia vyčlenením katastrálneho územia nových obcí a zapísanie nových administratívnych hraníc do katastra nehnuteľností, 
2. ministrovi vnútra 
zabezpečiť vyhlásenie zmien zoznamu obcí a ich častí tvoriacich jednotlivé okresy Slovenskej republiky v Zbierke zákonov. 

Vykonajú: 
minister vnútra, prednosta Okresného úradu Liptovský Mikuláš, prednosta Okresného úradu Lučenec, prednosta Okresného úradu Nitra, prednosta Okresného úradu Poprad, prednosta Okresného úradu Považská Bystrica, prednosta Okresného úradu Trnava a prednosta Okresného úradu Veľký Krtíš